Daar is hoop! Alles gaan oukei wees | Netwerk24
Deur Juvan Veldsman, Noordwes-Universiteit 09 Julie 2019 07:33
Hoop. So 'n eenvoudige woord, tog 'n woord met soveel betekenis. Dis die gevoel van kinderlike opgewondenheid wat uit jou hart uit borrel. Dit is die beeld van 'n helderder atmosfeer om jou. Dit is die gedagte van: Wow! Alles gaan oukei wees.
Dit is wat ek vir ons land het.
Ek het onlangs as fasiliteerder gewerk op die ATKV-jeugberaad – 'n projek waar ons met 'n klomp gr. 11-leerlinge vir 'n week lank woeker om hulle toe te rus met die gereedskap om die wêreld te verander.
Dit was juis hier waar ek besef het ons toekoms is baie helderder as wat ons dink!
Is elke slegte ding nie maar eintlik net 'n geleentheid vir verbetering nie?
Ons kyk so maklik vas in al die probleme om ons. Eskom sit ons krag af, ons oudpresident steel ons geld, ons sit met 'n watertekort in die Kaap, plaasmoorde bedreig ons boerderybedryf, ons het 'n kleinskaalse oorlog in die Cape Flats. Alles is net sleg. Maar hoef dit te wees?
Dit is waar ek ons land oor 20 jaar sien – beter!
Ek sien die beloofde land van melk en heuning.
Ek sien 'n land waar rasseonrus net nie meer 'n ding is nie. 'n Land waar ons regering die beste belange van die burgers op die hart het. 'n Land van hoop. 'n Land van liefde.
LEES MEER: Oor 20 jaar wil ek kan glimlag oor ons SA
Vertroue in realistiese droom
Dit klink dalk soos 'n "hippie-happy-go-lucky"- idealistiese uitkyk, maar ek het nog nooit soveel vertroue soos nou gehad dat dit 'n realistiese droom is nie.
En dit alles begin by die jeug.
Die jeug. Die nuwe slapgat generasie. Die generasie van vrye denkers wat aangeraai word om die land te verlaat. Die nuwe "ek-is-belangriker-as-die-res"-kinders van vandag.
Dit was my persepsie ook, maar toe ontmoet ek hulle en my wêreld het verander in vier dae.
Die nuwe "ek-is-belangriker-as-die-res"-kinders van vandag.
In vier dae het my oë oopgegaan en ek het nuwe hoop gekry. Dit was so vinnig soos om te besef nie net is die jeug nié die probleem nie, maar hulle is ook die antwoord!
Tydens ons beraad staar ek my tien groeplede aan met ongeloof soos hulle die "afrosentriese aard" van ons samelewing bespreek, probleme in ons onderwysstelsel identifiseer en oplossings vir ons ekonomiese krisis vind.
My mond hang oop soos ek luister na besprekings van ons ekonomie, samelewing, politiek, onderwys en tegnologie uit die monde van 16-jariges – en ek besef dat my eie denkpatrone geensins só ontwikkel was op hul ouderdom nie. Hel, ek weet nou nog nie eens rêgtig wat afrosentries beteken nie!
My antwoord op die vraag van waar ek die land oor 20 jaar sien, is eenvoudig: Beter!
Ek sien 'n beter land, want ek weet oor 20 jaar is dit dié kinders wat in beheer gaan wees. Dié nuwe generasie. Die generasie van mense wat omgee, wat 'n verskil wil maak, wat wil veg om die wêreld 'n beter plek te maak. Die beter generasie.
Een van die leerlinge vertel vir ons sy outobiografie se titel gaan wees: "Moses 5:3 – Alles gaan oukei wees."
Dit is dalk Bybels nie so akkuraat nie, maar dit som alles vir my so mooi op.
Alles gaan oukei wees! Daar is hoop. En dít maak my kinderlik opgewonde.
Oor 20 jaar is ek 40, en ek kan nie wag nie! Ek sien 'n land van hoop en liefde, 'n land waar ons omgee.
Ja, ek is dalk 'n bietjie idealisties, maar hoekom nie? Is dit nie tyd dat ons almal moet besef dat alles nie so "doom and gloom" is nie.
Kyk, moet my nie verkeerd verstaan nie, ons land is vol probleme, maar as ons aanhou vaskyk daarin, gaan ons stagneer in ons eie ellende. Kom ons werk eerder aan 'n beter toekoms. Kom ons beskou ons probleme eerder as geleenthede.
LEES OOK: Suid-Afrika, sy is ons s'n
Een van die frases wat baie gebruik is die week was Ghandi se immer-bekende "Be the change you want to see in the world".
Ons is die jeug. Ons is die nuwe weergawe. Die beter weergawe! Die potensiële verskil wat ons generasie kan maak, is groter as dié van almal voor ons. Dit is egter ons verantwoordelikheid om hierdie potensiaal 'n werklikheid te maak.